אריק אדמס (פוליטיקאי)

אריק לירוי אדמס (באנגלית: Eric Leroy Adams; נולד ב-1 בספטמבר 1960) הוא פוליטיקאי אמריקאי חבר המפלגה הדמוקרטית, משפטן וקצין משטרה לשעבר. כיהן כראש עיריית ניו יורק מינואר 2022 עד דצמבר 2025.

קורות חיים
אדמס נולד בברוקלין (סיפר שבילדותו ברחוב איסטרן פארקווי היה שכן של הרבי מליובאוויטש), ילדם הרביעי מבין שישה של דורותי ולירוי. גדל עם אמו ואחיו בשכונת סאות' ג'מייקה בקווינס. בגיל 15 הוא ואחיו נעצרו והוכו קשות בידי שוטרים, אירוע שהשפיע עליו בבגרותו, להצטרף למשטרה ולתקן את דרכיה.

למד עיבוד מידע במכללה הטכנולוגית של ניו יורק, סיים תואר ראשון במשפט פלילי מקולג' ג'ון ג'יי ותואר שני במנהל ציבורי ממרסיט קולג'.

ב-1984 השלים את הכשרתו באקדמיית המשטרה העירונית. שירת במשטרת התחבורה ולאחר מכן במשטרת העיר ניו יורק עם איחוד כוחות המשטרה העירוניים. פרש לאחר 22 שנות שירות, בדרגת קפטן. לאחר פרישתו היה ממייסדי ארגון נגד אלימות משטרתית, אפיון גזעי ולמען גיוון בין-גזעי במקומות העבודה.

אדמס אב לבן אחד ומתגורר בשכונת בדפורד-סטייבסנט בברוקלין.

פוליטיקאי
ב-2006 נבחר לכהן בסנאט של מדינת ניו יורק כנציג המחוז ה-20 (שכונות במרכז ברוקלין). כיהן כיו"ר הוועדה לביטחון הפנים ולנושאים צבאיים (2009–2012), יו"ר הוועדה לענייני הימורים, מרוצים ומשחקים (2009–2010) ויו"ר הוועדה לענייני הזדקנות. ב-2013 נבחר לנשיא רובע ברוקלין, תפקיד בו החל לכהן בינואר 2014 ובסוף 2017 נבחר לתקופת כהונה נוספת.

ב-2021 ניצח בבחירות המקדימות של המפלגה הדמוקרטית לקראת הבחירות לראשות עיריית ניו יורק ובנובמבר אותה שנה ניצח בבחירות הכלליות. הוא נכנס לתפקיד ב-1 בינואר 2022.

בפברואר 2022, נחשף סרטון מ-2019 בו אדמס התייחס לשוטרים לבנים שעבד לצידם כ"קראקרים", כינוי גנאי ללבנים ממעמד נמוך.

במאי 2023 השתתף באירוע של איגוד החינוך האורתודוקסי 'TeachNYS', והצהיר על הצורך לשכפל את המרכיבים המיוחדים של החינוך בישיבות היהודיות ולהעתיק אותם אל מערכת החינוך הציבורית בארצות הברית.

באוקטובר 2023 עם פרוץ מלחמת חרבות ברזל בישראל, הכריז אדמס בנאום פומבי על תמיכתו בישראל. בין היתר קרא לפירוק חמאס, גינה את הזוועות וכינה את היהודים "אחים" שלו. בנוסף הכיר בזכות של ישראל להגן על עצמה והביע תמיכה חסרת תקדים בישראל. נאומו זכה להד תקשורתי גדול בישראל ובעולם.

בספטמבר 2024 פורסם כי ה-FBI ערך מספר חקירות סמויות שבסופן הוחלט להעמיד את אדמס ובכירים נוספים בעירייה לדין, בגין חשדות לתרומות בלתי חוקיות מיישויות שונות. אדמס הכחיש את ההאשמות נגדו.

ב-10 בפברואר 2025, מחלקת המשפטים תחת הנשיא טראמפ הנחתה את התובעים הפדרליים בניו יורק לבטל את ההאשמות כנגד אדמס, תוך ציון החשש שהתיק הושפע מפרסומים ומפריע ליכולתו למשול. המזכר, שנכתב על ידי ממלא מקום סגן התובע הכללי אמיל בוב, קבע שהתביעה הגבילה את יכולתו של אדמס להתמקד בנושאים כמו הגירה ופשע. החלטת מחלקת המשפטים לא התייחסה בדבריה לעוצמת הראיות או לטיעונים המשפטיים בתיק. האישומים בוטלו חודשים ספורים לפני הפריימריז הדמוקרטי בעיר, בהם מבקש אדמס להיבחר מחדש. באפריל אדמס הכריז שירוץ לבחירות כפוליטיקאי עצמאי.

ב השתתף תחילה כמועמד עצמאי, אך ב־28 בספטמבר 2025 הודיע על פרישה מהמירוץ לאחר שהסקרים לא העניקו לו סיכוי לבחירה מחודשת. סיים את כהונתו כראש העירייה ב-31 בדצמבר 2025.

קישורים חיצוניים



 ביוגרפיה


 הערות שוליים 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:ראשי עיריית ניו יורק
קטגוריה:חברי בית המחוקקים המדינתי של ניו יורק
קטגוריה:חברי המפלגה הדמוקרטית (ארצות הברית)
קטגוריה:משפטנים אמריקאים
קטגוריה:שוטרים אמריקאים
קטגוריה:בוגרי מכללת מריסט
קטגוריה:פוליטיקאים אפרו-אמריקאים
קטגוריה:טבעונים אמריקאים
קטגוריה:אמריקאים שנולדו ב-1960